ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-нататък „Директивата за ДДС“[[1]](#footnote-1)) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива, за да се опрости процедурата по събиране на ДДС или да се предотвратят определени форми на отклонение от данъчно облагане или избягване на данъци.

С писмо, заведено в Комисията на 23 март 2018 г., Австрия поиска разрешение да продължи да прилага мярка за дерогация от членове 168 и 168а от Директива 2006/112/ЕО, за да се изключи от правото на приспадане ДДС, начислен върху стоки и услуги, които се използват повече от 90 % за личните нужди на данъчно задълженото лице или на неговите служители или по-общо за цели извън предмета на стопанската му дейност или за неикономически дейности. С писмо, заведено в Комисията на 4 април 2018 г., Австрия изпрати доклад за прилагането на тази мярка, включващ преглед на съотношението, прилагано спрямо правото на приспадане на ДДС, както се изисква по силата на член 2 от Решение за изпълнение 2009/1013/ЕС[[2]](#footnote-2), изменено с Решение за изпълнение (ЕС) 2015/2428 на Съвета[[3]](#footnote-3).

В съответствие с член 395, параграф 2 от Директива 2006/112/ЕО с писма от 11 април 2018 г. Комисията съобщи на останалите държави членки за отправеното от Австрия искане. С писмо от 12 април 2018 г. Комисията уведоми Австрия, че разполага с пълната информация, необходима за разглеждане на искането.

**Общ контекст**

Съгласно член 168 от Директива 2006/112/ЕО данъчно задълженото лице има право да приспадне ДДС, начислен върху покупки и услуги, извършени за целите на неговите облагаеми сделки. Съгласно член 168а, параграф 1 от Директива 2006/112/ЕО ДДС върху разходите за недвижим имот, който представлява част от стопанските активи на данъчно задължено лице и се използва както за целите на стопанската му дейност, така и за цели извън предмета на стопанската му дейност, се приспада само пропорционално на неговото използване за целите на стопанската дейност на данъчно задълженото лице. В съответствие с член 168а, параграф 2 от Директива 2006/112/ЕО държавите членки могат да прилагат тази разпоредба също във връзка с разходи, свързани с други, посочени от тях стоки, които са част от стопанските активи.

Мярката, която прилага Австрия, се отклонява от тези принципи и напълно изключва от право на приспадане ДДС, начислен върху стоки и услуги, които се използват повече от 90 % за личните нужди на данъчно задълженото лице или за цели, извън предмета на стопанската му дейност, включително за неикономически дейности.

Първоначално мярката за дерогация бе предоставена на Австрия с Решение 2004/866/EО на Съвета от 13 декември 2004 г.[[4]](#footnote-4) със срок до 31 декември 2009 г. и бе удължавана с Решение за изпълнение 2009/1013/EС на Съвета от 22 декември 2009 г.[[5]](#footnote-5) със срок до 31 декември 2012 г., с Решение за изпълнение 2012/705/EС на Съвета от 13 ноември 2012 г.[[6]](#footnote-6) със срок до 31 декември 2015 г. и с Решение за изпълнение (ЕС) 2015/2428 на Съвета от 10 декември 2015 г.[[7]](#footnote-7) със срок до 31 декември 2018 г.

В сегашното си искане Австрия информира Комисията, че досега е прилагала успешно тази специална мярка и посочва, че мярката е много полезна за опростяване на събирането на ДДС и за предотвратяване на отклонението от данъчно облагане и избягването на данъци, както и за постигане на по-голяма справедливост при данъчното облагане, което води до по-добра данъчна дисциплина. Премахването на дерогацията би довело до неоправдан приток на средства в полза на данъчно задължените лица, които използват дадена стока или услуга само частично за стопански цели, но на които е позволено да приспадат ДДС за това минимално използване за стопански цели, за разлика от данъчно задължените лица, които използват стоката или услугата само за стопански цели. Една последваща минимална промяна в съотношението между използването за лични и стопански цели на стоката или услугата, която се използва само частично за стопански цели, би довела до корекция на приспаднатия ДДС. Тази минимална корекция би била непропорционална от гледна точка както на данъкоплатеца, така и на данъчната администрация.

Като правило дерогации се предоставят за ограничен срок, за да може да се прецени дали специалната мярка е подходяща и ефективна. Предвид горепосоченото, въз основа на информацията, предоставена от Австрия, Комисията остава с разбирането, че съотношението 90 % към 10 % между използването за стопански и нестопански цели все още представлява солидна основа за определяне на сделките, по отношение на които използването за целите на стопанската дейност може да се приеме за незначително.

Следователно въпросната специална мярка улеснява както данъчните администрации, така и предприятията, тъй като не е необходимо проследяване на последващото използване на стоките и услугите, за които изключването на правото на приспадане е приложено при придобиването им, по-специално по отношение на възможното облагане на използването за лични нужди в съответствие с член 16 или член 26 от Директива 2006/112/ЕО или корекции на приспаданията в съответствие с разпоредбите на членове 184—192 от същата директива. Ето защо е целесъобразно срокът на мярката за дерогация да се удължи.

Всяко удължаване обаче следва да е с ограничен срок, за да се прецени дали условията, на които се основава дерогацията, не са претърпели изменение. Следователно се предлага удължаване на дерогацията до края на 2021 г. и се отправя искане към Австрия да представи най-късно до 31 март 2021 г. искане за удължаване, придружено от доклад, включващ преглед на прилаганото съотношение между използването за стопански и нестопански цели, на което се основава изключването от приспадане, в случай че бъде предвидено ново удължаване за период след 2021 г.

**Съществуващи разпоредби в областта на предложението**

Член 176 от Директива 2006/112/EО предвижда, че Съветът определя разходите, по отношение на които ДДС няма да подлежи на приспадане. Дотогава той разрешава на държавите членки да продължат да прилагат изключенията, които са били в сила на 1 януари 1979 г. Следователно има известен брой клаузи за запазване на завареното положение, които ограничават правото на приспадане за данъчно задължените лица.

Независимо от предишните инициативи за установяване на правила относно категориите разходи, които може да подлежат на ограничение на правото на приспадане[[8]](#footnote-8), такава дерогация е подходяща до постигането на хармонизация на въпросните правила на равнището на ЕС.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

**Консултация със заинтересованите страни**

Не се прилага.

**Събиране и използване на експертни становища**

Не бяха необходими външни експертни становища.

**Оценка на въздействието**

Предложението има за цел да опрости процедурата за събиране на ДДС и следователно има потенциално положително въздействие както за предприятията, така и за администрациите. Австрия прецени решението като подходяща мярка, сравнима с други минали и прилагани понастоящем дерогации.

3. ПРАВНИ ЕЛЕМЕНТИ НА ПРЕДЛОЖЕНИЕТО

**Обобщение на предлаганите мерки**

Предложението има за цел да разреши на Австрия да продължи да прилага мярка за дерогация от членове 168 и 168а от Директива 2006/112/ЕО, така че от правото на приспадане да се изключи напълно ДДС, начислен върху стоки и услуги, които се използват повече от 90 % за личните нужди на данъчно задълженото лице или на неговите служители или по-общо за цели извън предмета на стопанската му дейност или за неикономически дейности.

Това съотношение и необходимостта от мярката за дерогация подлежат на преглед и Австрия ще докладва по тях при всяко искане за удължаване на срока.

**Правно основание**

Член 395, параграф 1 от Директива 2006/112/EО на Съвета от 28 ноември 2006 г. относно общата система на данъка върху добавената стойност.

**Принцип на субсидиарност**

Като се има предвид разпоредбата от Директива 2006/112/ЕО на Съвета, на основание на която е съставено предложението, принципът на субсидиарност не се прилага.

**Принцип на пропорционалност**

Предложението съответства на принципа на пропорционалност поради следните причини:

Настоящото решение се отнася до даването на разрешение на държава членка по нейно искане, и не представлява задължение.

Предвид ограничения обхват на дерогацията специалната мярка е пропорционална на преследваната цел. Тя ще намали административната тежест и ще увеличи леко данъчната тежест за онези данъчно задължени лица, които използват стоките или услугите за стопански цели в рамките на не повече от 10 %.

**Избор на инструменти**

Предлагани инструменти: решение за изпълнение на Съвета.

Други средства не биха били подходящи поради следните причини:

По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решението за изпълнение на Съвета е единственият подходящ инструмент, тъй като негов адресат може да бъде отделна държава членка.

4. ОТРАЖЕНИЕ ВЪРХУ БЮДЖЕТА

Предложението няма да окаже отрицателно въздействие върху собствените ресурси на Съюза, формирани от ДДС.

5. НЕЗАДЪЛЖИТЕЛНИ ЕЛЕМЕНТИ

Предложението е ограничено във времето и съдържа клауза за преглед.

2018/0288 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение 2009/1013/ЕС за даване на разрешение на Австрия да продължи да прилага мярка за дерогация от членове 168 и 168а от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[9]](#footnote-9), и по-специално член 395, параграф 1, първа алинея от нея,

като взе предвид предложението на Европейската комисия,

като има предвид, че:

(1) На Австрия бе предоставена мярка за дерогация с Решение за изпълнение 2009/1013/ЕС на Съвета[[10]](#footnote-10). Впоследствие срокът на прилагане на тази мярка за дерогация беше удължен с Решение за изпълнение 2012/705/EС на Съвета[[11]](#footnote-11) до 31 декември 2015 г. и с Решение за изпълнение (ЕС) 2015/2428 на Съвета[[12]](#footnote-12) — до 31 декември 2018 г.

(2) Специалната мярка представлява дерогация от членове 168 и 168а от Директива 2006/112/ЕО, в които се урежда правото на данъчно задължените лица да приспадат данъка върху добавената стойност (ДДС), който е начислен върху стоките и услугите, доставени им за целите на техните облагаеми сделки. С мярката за дерогация се цели от правото на приспадане да се изключи ДДС, начислен върху стоки и услуги, които се използват от данъчно задълженото лице повече от 90 % за неговите лични нужди или за тези на неговите служители или по-общо за цели извън предмета на стопанската му дейност или за неикономически дейности.

(3) Целта на тази специална мярка е да се опрости процедурата по начисляване и събиране на ДДС. Размерът на данъка, дължим на етапа на крайното потребление, е засегнат само в незначителна степен.

(4) С писмо, заведено в Комисията на 23 март 2018 г., Австрия поиска да ѝ бъде разрешено да продължи да прилага тази специална мярка.

(5) С писмо, заведено в Комисията на 4 април 2018 г., Австрия изпрати доклад за прилагането на специалната мярка, включващ преглед на съотношението, прилагано спрямо правото на приспадане на ДДС, както се изисква по силата на член 2 от Решение за изпълнение 2009/1013/ЕС.

(6) В съответствие с член 395, параграф 2, втора алинея от Директива 2006/112/ЕО с писма от 11 април 2018 г. Комисията информира останалите държави членки за отправеното от Австрия искане. С писмо от 12 април 2018 г. Комисията съобщи на Австрия, че разполага с пълната информация, необходима за разглеждане на искането.

(7) Съгласно информацията, предоставена от Австрия, правните и фактическите обстоятелства, наложили необходимостта от текущото прилагане на специалната мярка, не са се променили, а продължават да съществуват. Поради това на Австрия следва да се разреши да продължи да прилага тази специална мярка за нов, но ограничен срок — до 31 декември 2021 г., за да може да се направи преглед на необходимостта и ефективността на мярката за дерогация и съотношението между използването на даден актив за стопански и нестопански цели, на което се основава мярката.

(8) Ако Австрия смята за необходимо срокът на прилагане на мярката да бъде удължен и след 2021 г., на Комисията следва да се представи не по-късно от 31 март 2021 г. искане за удължаване на срока, придружено от доклад относно прилагането на мярката, който включва преглед на прилаганото съотношение, с цел на Комисията да се предостави достатъчно време за разглеждане на искането.

(9) Дерогацията ще има само незначително въздействие върху общия размер на данъците, събирани на етапа на крайното потребление, и няма да окаже отрицателно въздействие върху собствените ресурси на Съюза, формирани на основата на данъка върху добавената стойност.

(10) Поради това Решение за изпълнение 2009/1013/ЕС следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

Членове 1 и 2 от Решение за изпълнение 2009/1013/ЕС се заменят със следното:

„Член 1

Чрез дерогация от член 168 и член 168а от Директива 2006/112/ЕО на Австрия се дава разрешение да изключи напълно от правото на приспадане данъка върху добавената стойност (ДДС), начислен върху стоки и услуги, които се използват повече от 90 % за личните нужди на данъчно задълженото лице или на неговите служители или по-общо за цели извън предмета на стопанската му дейност или за неикономически дейности.

Член 2

Срокът на действие на настоящото решение изтича на 31 декември 2021 г.

Всяко искане за удължаване на срока на действие на мярката за дерогация, предвидена в настоящото решение, се представя на Комисията не по-късно от 31 март 2021 г.

Искането се придружава от доклад за прилагането на тази мярка, който включва преглед на съотношението, прилагано спрямо правото на приспадане на ДДС въз основа на настоящото решение.“

Член 2

Настоящото решение се прилага от 1 януари 2019 г.

Член 3

Адресат на настоящото решение е Република Австрия.

Съставено в Брюксел на […] година.

 За Съвета

 Председател

1. ОВ L 347, 11.12.2006 г., стр. 1. [↑](#footnote-ref-1)
2. ОВ L 348, 29.12.2009 г., стр. 21. [↑](#footnote-ref-2)
3. OВ L 334, 22.12.2015 г., стр. 12. [↑](#footnote-ref-3)
4. ОВ L 371, 18.12.2004 г., стр. 47. [↑](#footnote-ref-4)
5. ОВ L 348, 29.12.2009 г., стр. 21. [↑](#footnote-ref-5)
6. OВ L 319, 16.11.2012 г., стр. 8. [↑](#footnote-ref-6)
7. OВ L 334, 22.12.2015 г., стр. 12. [↑](#footnote-ref-7)
8. COM(2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г. (ОВ C 153, 21. 5. 2014 г., стр. 3). [↑](#footnote-ref-8)
9. ОВ L 347, 11.12.2006 г., стр. 1. [↑](#footnote-ref-9)
10. Решение за изпълнение 2009/1013/ЕС на Съвета от 22 декември 2009 г. за даване на разрешение на Република Австрия да продължи да прилага мярка за дерогация от член 168 от Директива 2006/112/ЕО относно общата система на данъка върху добавената стойност (ОВ L 348, 29.12.2009 г., стр. 21). [↑](#footnote-ref-10)
11. **Решение за изпълнение 2012/705/ЕС на Съвета от 13 ноември 2012 г. за изменение на Решение 2009/791/ЕО и Решение за изпълнение 2009/1013/ЕС за даване на разрешение на Германия и на Австрия да продължат да прилагат мярка за дерогация от членове 168 и 168а от Директива 2006/112/ЕО относно общата система на данъка върху добавената стойност (ОВ L 319, 16.11.2012 г., стр. 8).** [↑](#footnote-ref-11)
12. **Решение за изпълнение (ЕС) 2015/2428 на Съвета от 10 декември 2015 г. за изменение на Решение 2009/791/ЕО и Решение за изпълнение 2009/1013/ЕС за даване на разрешение на Германия и на Австрия да продължат да прилагат мярка за дерогация от членове 168 и 168а от Директива 2006/112/ЕО относно общата система на данъка върху добавената стойност** (ОВ L 334, 22.12.2015 г., стр. 12). [↑](#footnote-ref-12)